സംഘര്ഷങ്ങള് ഒഴിവാക്കുന്നതിനായി ഹോട്ട്ലൈന് പുതിയ നടപടികളുമായി ഇന്ത്യന് സൈന്യവും ചൈനീസ് ആര്മിയും ന്യൂഡല്ഹി: സംഘര്ഷങ്ങള് ഒഴിവാക്കുന്നതിനായി പുതിയ നടപടികളുമായി ഇന്ത്യന് സൈന്യവും ചൈനയിലെ പീപ്പിള്സ് ലിബറേഷന് ആര്മിയും. വടക്കന് സിക്കിം മേഖലയില് ഇരു സൈന്യങ്ങളും ഹോട്ട്ലൈന് സ്ഥാപിച്ചു. അതിര്ത്തികളിലെ വിശ്വാസവും സൗഹൃദവും മെച്ചപ്പെടുത്തുന്നതിനും യഥാര്ത്ഥ നിയന്ത്രണരേഖയില് സംഘര്ഷങ്ങള് ഒഴിവാക്കുന്നതിനും വേണ്ടിയാണ് പുതിയ നീക്കം. വിവിധ മേഖലകളിലുളള ഈ ഹോട്ട്ലൈന് അതിര്ത്തിയില് സമാധാനവും ശാന്തിയും നിലനിര്ത്താന് സഹായിക്കുമെന്നാണ് ഔദ്യോഗിക വൃത്തങ്ങള് വ്യക്തമാക്കുന്നത്. ചൈനീസ് സൈനിക ദിനമായ ഓഗസ്റ്റ് ഒന്നിനാണ് ഹോട്ട്ലൈന് സ്ഥാപിച്ചത്. ഇരു സൈന്യങ്ങളുടെയും ഗ്രൗണ്ട് കമാന്ഡര്മാര് ഉദ്ഘാടനത്തില് പങ്കെടുത്തു. ഐക്യത്തിന്റെയും സൗഹൃദത്തിന്റെയുംസന്ദേശം ഇരു രാജ്യങ്ങളുടെയും സൈന്യങ്ങള് ഹോട്ട്ലൈന് വഴി കൈമാറി. കഴിഞ്ഞ വര്ഷം ജൂണ് മാസം കിഴക്കന് ലഡാക്കിലെ ഗാല്വന് താഴ്വരയില് സംഘര്ഷമുണ്ടായതോടെയാണ് ഇരു രാജ്യങ്ങളുടെയും സൈനികര് തമ്മിലുള്ള ബന്ധം വഷളായത്. അതിര്ത്തിയില് സമാധാനം പുന:സ്ഥാപിക്കുന്നതിനും ഇരു രാജ്യങ്ങളും തമ്മിലുള്ള തര്ക്കം അവസാനിപ്പിക്കുന്നതിനുമായി സൈനിക തലത്തിലും സര്ക്കാര് തലത്തിലും നിരവധി ചര്ച്ചകലാണ് നടന്നു വരുന്നത്. കഴിഞ്ഞ ദിവസവും ഇരുസൈന്യത്തിലെയും ഉന്നത കമാന്ഡര്മാര് ചര്ച്ച നടത്തിയിരുന്നു. 9 മണിക്കൂറോളം നേരമാണ് കഴിഞ്ഞ ദിവസം കോര് കമാന്ഡര്തല ചര്ച്ച നടന്നത്.